મયૂરાસનની રચના પછી સત્તરમી સદીમાં બીજા-બીજા મોગલ બાદશાહોને મયૂરાસનનું ઘેલું લાગેલું. આ મયૂરાસનો પછી દિલ્હીના લાલ કિલ્લાના મહેલમાં રાખવામાં આવેલાં. ‘નવરંગ ઇન્ડિયા’ નામનું મૅગેઝિન કહે છે કે આ મયૂરાસનમાં કિલોબંધ સોનું, કીમતી હીરા, મોતી વગેરે વપરાયેલાં અને એ બનાવતાં ૭-૮-૯ વર્ષ લાગેલાં. એવી અતિશયોક્તિ કરાય છે કે તાજમહલ બાંધવામાં ખર્ચ થયો એના કરતાં મયૂરાસનમાં બમણો ખર્ચ થયેલો! મયૂરાસનના ઉદ્ઘાટનને (૧૬૩૫ની બાવીસ માર્ચે‍ ઈદને દિવસે-રમઝાનનો અંત) દિવસે એના સોની કારીગર ગિલાનીનું બહુમાન કરવામાં આવેલું.